Rassie, kies ŉ gekleurde Bokspan, sê JakeJake White. (Foto: YouTube) Die oud-Springbokafrigter Jake White het nog nooit sy mond toegehou nie en laat hom deur niemand voorskryf nie. Dit het hom na alle waarskynlikheid ook tot sy val gebring, al hang daar ŉ goue medalje van 2007 se Wêreldbekertoernooi in sy kas, ŉ Drienasieskroon (2004), die Internasionale Rugbyraad (IRB) se Afrigter van die Jaar-eerbewys (2004) en ’n wenpersentasie van 67%. White, wat deesdae in Japan afrig, het in sy nuutste rubriek op All Out Rugby voorgestel dat die Bokafrigter, Rassie Erasmus, twee Springbokspanne moet kies (wat sal gebeur) vir die komende toetse op 2 Junie in Washington DC teen Wallis En ŉ span vol oorsese veterane vir die eerste toets op 9 Junie teen Engeland op Ellispark. White stel voor dat die span vir die Wallis-toets oorwegend uit swart spelers moet bestaan, omdat dit buite die toetsvenster val en spanne soos Toulon en Montpellier nie hul SA spelers beskikbaar sal stel nie. Volgens White kan dié span Wallis klop, veral omdat hulle weekliks teen die beste spelers van Nieu-Seeland en Australië in die Superreeks hul man staan. Ek weet nie so mooi nie, want Wallis is op ŉ opwaartse kurwe en het juis die afgelope twee toetse teen die Bokke met 24-22 en 27-13 gewen. White se span vir die Wallis-toets: Warrick Gelant, Ruan Combrick, Lionel Mapoe, Damian de Allende, Raymond Rhule, Damian Willemse, Embrose Papier, Nizaam Carr, Thembelani Bholi, Siya Kolisi (kaptein), Lood de Jager, Marvin Orie, Trevor Nyakane, Chiliboy Ralepelle, Beast Mtawarira. Een vraag: Wat sal gebeur as dié span sou verloor? White het in die WB-toernooi in 2007 (sy laaste jaar as Bokafrigter) in die kragmeting met Tonga vyf gekleurde spelers (JP Pietersen, Wayne Julies, Ashwin Willemse, Ricky Januarie en Gürthro Steenkamp) vir die opdrafspan gekies. Toe die Bokke kleigetrap het, het hy ná rustyd onder andere vir Percy Montgomery, Frans Steyn, BJ Botha, John Smit, Victor Matfield en Juan Smith opgestuur om met 30-25 deur te skraap. In al die ander wedstryde, ook in die opwarmwedstryd teen Namibië toe die Bokke met 105-13 gewen het, was daar net twee gekleurde spelers in sy opdrafspanne. White se span vir die Engelse toets: Willie le Roux, Sbu Nkosi, Lukhanyo Am, Frans Steyn, Aphiwe Dyanti, Handré Pollard, Faf de Klerk, Duane Vermeulen, Jean-Luc du Preez, Francois Louw, Pieter-Steph du Toit, Eben Etzebeth, Vincent Koch, Malcolm Marx en Steven Kitshoff, met spelers soos Bismarck du Plessis, Elton Jantjies en Curwin Bosch op die bank.